Troels Lund Poulsen (V), 2008-06-03:
Regeringen er helt enig i, at der er behov for en forstærket indsats mod rotter, men vi er ikke enige i, at det skulle være nødvendigt at indføre krav om obligatoriske planer for systematisk opsætning af rottespærrer i de kommunale kloakker og stikledninger.
Jeg anbefaler derfor Folketinget at afvise beslutningsforslaget, men vil gerne begrunde regeringens holdning lidt nærmere.
Regeringen følger nøje med i udviklingen i den kommunale rottebekæmpelse.
Vi har i de senere år set en stigning i antallet af rotteanmeldelser til kommunerne.
Det er klart en uheldig udvikling.
Regeringen er fast besluttet på at gøre en ekstra indsats for at bekæmpe rotterne.
Der blev således for et par år siden udsendt en ny vejledning om rotter, og til efteråret kommer en ny vejledning om rotter og fødevarevirksomheder.
En ny bekæmpelse af rotter er også på trapperne.
Beslutningsforslaget lægger op til et obligatorisk system for indførelse af rottespærrer i kommunerne.
Det strider mod den kommunale selvbestemmelsesret på kloakområdet.
Skulle vi stille krav om tvangsindførelse af rottespærrer, tror jeg, at mange kommuner ville betakke sig.
Kommunerne har igennem årene bevist, at selvforvaltning på kloakområdet overordnet set fungerer tilfredsstillende.
Som jeg læser beslutningsforslaget, er det primære sigte de kommunale kloakker og stikledninger, men det er jo kun cirka halvdelen af Danmarks kloaknet.
Den anden halvdel udgøres af de private grundejeres stikledninger, og det er faktisk her, at rotteproblemerne er størst.
I henhold til miljøbeskyttelsesloven og bekendtgørelsen om bekæmpelse af rotter kan kommunalbestyrelsen allerede i dag gå ind og påbyde en grundejer at forbedre eller forny sit spildevandsanlæg, så det fungerer miljømæssigt tilfredsstillende og rotternes levemuligheder på ejendommen begrænses mest muligt.
Den primære kilde til rotter i byerne er dårlige og nedslidte kloakker og stikledninger.
Den bedste måde at holde rotterne væk fra vores miljø på er ved at renovere og vedligeholde de eksisterende kloakker og stikledninger, så rotterne ikke uhindret får adgang til overfladen.
Rottespærrer falder ikke ind under begrebet vedligeholdelse, men er en symptombehandling.
Regeringen har den opfattelse, at vi skal gå til ondets rod, dvs. sørge for, at vores kloakker hele tiden er i den bedste stand.
Det er nu engang bedre at forebygge end at helbrede.
Regeringen finder det tillige problematisk, at vi endnu ikke har tilstrækkelige driftserfaringer på området.
Beslutningsforslaget nævner, at adskillige kommuner har opsat rottespærrer og har positive erfaringer med dem, men jeg savner stadig væk at se den endelige rapport fra den erfagruppe, der skal belyse fordele og ulemper i forbindelse med drift og vedligeholdelse af rottespærrer.
Hvis vi skulle vælge et system for indførelse af rottespærrer, som kan koste samfundet store summer, må vi også kræve, at dokumentationen for driftssikkerhed og placeringsmåde er optimal.
Jeg er bekendt med, at Københavns Kommune netop har igangsat et forsøg med installering af rottespærrer til en værdi af 10 mio. kr., hvad der for mig at se er tegn på, at vi fortsat mangler et fornuftigt datagrundlag.
Regeringen vil fremover følge udviklingen med rottespærrer og vil i det omfang, det er muligt, tage de fornødne initiativer på området, hvis det skønnes nødvendigt at bekæmpe rotterne effektivt i vores samfund.
Som det fremgår, mener regeringen, at beslutningsgrundlaget for obligatorisk indførelse af rottespærrer på nuværende tidspunkt er for utilstrækkeligt, både hvad angår drift og økonomi.
Derudover mener vi, at den bedste måde at forebygge rotter på er løbende at vedligeholde og renovere vores kloaknet.
Det er helt rigtigt, at jeg her for nogle måneder siden havde lejlighed til at besøge Fiil Sø.
Det syntes jeg var meget naturligt, for det er jo noget, der har fyldt lidt i den vestjyske debat og specielt i JydskeVestkystens spalter, og da jeg så alligevel var i området, valgte jeg at bruge en times tid på at se området, og jeg kan sige, at jeg jo så havde en snak med driftschefen på Fiil Sø.
Men jeg har ikke været i nogen dialog med dem, der ejer Fiil Sø, alene af den grund, at jeg ikke står som køber af den - jeg har ikke 250-300 mio. kr.
Jeg er godt klar over, at hr. Benny Engelbrechts partifælle, hr. Kim Mortensen, var ude i TV Syd og argumentere for, at man skulle bruge 260-300 mio. kr., men jeg må sige, at det ikke var en linje, som jeg kunne støtte.
Men derimod kan jeg jo lægge op til det, som jeg har sagt nu, nemlig at hvis der skulle være andre fonde eller lignende, der kunne tænke sig at erhverve Fiil Sø, så vil jeg vil gerne se på, om der kan laves et partnerskab, for det er vi da selvfølgelig også interesseret i.